Joernaliste ‘moet beskerm word’ tydens verkiesingFoto ter illustrasie. (Foto: Unsplash) Amnestie Internasionaal het ŉ beroep op Suid-Afrikaanse owerhede gedoen om genoegsame beskerming aan joernaliste te bied wanneer hulle volgende week verslag oor die nasionale algemene verkiesing sal doen. Die internasionale menseregteorganisasie het vandag op internasionale persvryheidsdag gesê joernaliste behoort hul werk te kan doen sonder om geïntimideer, geteister of gedreig te word. “Joernaliste is die verdedigers van die reg op vryheid van uitdrukking. As hulle nie hul werk vrylik kan doen nie, word die kernwese van ons samelewing aangeval,” het Shenilla Mohamed, uitvoerende direkteur van Amnestie Internasionaal SA, gesê. “ŉ Lewenskragtige en vrye pers wat verslag lewer oor menseregte en ander verwante kwessies wat ons lewensbestaan uitmaak, is ŉ belangrike bousteen van enige samelewing.” Volgens Mohamed het die digitale era ŉ ander aspek tot die media bygevoeg met die organisasie wat ŉ nuwe neiging tot beledigende kommentaar, dreigemente en teistering op sosiale media opgemerk het in aanloop tot die verkiesing. Amnestie Internasionaal het dus ook ŉ beroep op owerhede, politieke partye asook verkiesingskandidate gedoen om ŉ bevorderlike omgewing vir joernaliste te skep waarin hulle hul werk kan doen. “Joernalistiek is nie ŉ misdaad nie en dit is elkeen se reg om feitelik korrekte inligting en idees te gaan soek, te ontvang en te deel, sonder vrees of onwettige inmenging.” Bheki Cele, minister van polisie, het Donderdag gesê 51 306 polisielede sal op verkiesingsdag by stemlokale ontplooi word. Betogings sal ook gemonitor word sodat niemand verhoed word om sy of haar stem uit te bring nie.